Nonta timpo na siteg-inan,
gwariy piyasted Jerusalem a kigwan cha i Piyasta na Ingkaydasin na Timplo.
Gwares Jesus chiwan a man-aahad cha parti na timplon kigwan cha i Siroman Solomon.
Biyo-ngolan na Hodjos a kigwan cha i “Sa-noy kebejag na panseked mi asan mo ipaamta no siya ka?
No si-kam i Cristo,
idiritsom i pengowan mod si-kawi.”
Et insongbat Jesus i “Kigwan ko waled si-kayo,
nem nat piyati yoak.
Sema iren milagron naima-imag ko babaen na karebengan Awak,
si-kathoy mengipaneknek no siyaak.
Nem eg kayo naemati tep nat kalniro tahejo.
Sema iren kalnirok,
nainki-ngelan chiy esel ko.
Amtak ira et naiyonod chaak.
I-kanan ko ira na biyag a nagwariy pengingkaan to,
et eg ira maysi-si-jan cha Afo Chiyos.
Nagwariy mahapingil iren man cha si-kak.
Si Awak a engipiyal iren man cha si-kak,
mas ekayang iy say emiin.
Et nagwariy mahapingil iren man cha si-katho.
Si Awak tan si-kak,
sa-sa-ki kawi.”
Idi kigwan Jesus iwan,
engopkop mowan ira ma Hodjos na batho say ichetog ched si-katho tep piyan chen bonoen.
Et kigwan Jesus i “Inbiybiy ko waled si-kayoy chakel a mapteng a kigwan Awak a a-magen ko.
Nengo iren jay a imag koy kagol a piyan jon chedtogen joak?”
Et insongbat iren ma Hodjos i “Chedtogen mika,
nat kagol na mapteng a ima-imag mo,
no diket mowan kelsithis Afo Chiyos.
Tep si-kam a too bengat,
mowan iinges i angel mod Afo Chiyos.”
Et kigwan mowan Jesus i “Gwariy inpasolat Afo Chiyos cha dinteg jon kigwan to i ‘Kigwan ko i chiyos kayo.’
Amta thayo i sema inpasolat Afo Chiyos,
nat mebedin a mesa-dathan.
Isonga,
no chiyos i inngaran Afo Chiyos ired ma toon inni-kanan ton ma minsahi to,
niyana kigwan jo i kiyelsithan kos Afo Chiyos tep kigwan ko i si-kak i Anak to?
Tep si-kak i pinispis Afo Chiyos et into-no thoak alid ja dobong.
No nat kowan amagiy obden Awak,
enogak i piyati.
Nem no kowan amagiy obda tho,
angken nat patien joy nakigwan ko,
pati yo wangoy naimag ko say amtaan jo i gwares Awak cha si-kak tan gwaraak ngod si-katho.”
Et inparas mowan iren ma Hodjos a chedmethen ches Jesus,
nem bintihan to ira.
Et iyan-olis Jesus cha piig na kolos a Jordan a emonjagan John nontan.
Et chiwan i iyan-iyanan to.
Chakel i toon kimowan chiwa kad-an Jesus.
Kigwan cha i “Nagwariy imag John a milagro,
nem podnon emiin i kigwan to maypangkep niya too.”
Et chakel i tood man a ematid Jesus.